《偈颂一百三十六首》
宋代·释惟一

目视云霄，有一拳未敢分付。
日游闹市，三十棒且待别时。
遇坎则止，乘流而行。
既无迹於去来，宁有心於动静。
昨日恁么，逸翮独翔，
孤风绝侣。今日不恁么，
玩江月，听松风。
拈起合皂山，浓蘸清江水。
平展金凤洲，写出祖师意。
贴向十字街头，俾人人知道，
一年十二月，腊月是年尾。
宝佑改元，又从头起。
万年万年更万年，清江依旧清无底。
道泰不传天子令，时清休唱太平歌。

作者简介：释惟一，法眼之孙。神宗时主嘉禾天宁寺（《宋诗纪事》卷九二）。